August | 2015 | huiskok
Graanvlokkie – meringue met sjokoladestukkies
Jy ken daai gevoel. Die allesoorheersende lus vir 'n soetigheid slaan oor jou toe. Jy krap in die kaste rond, eet uit belustigheid sommer 'n skep appelkooskonfyt op 'n Marie biscuit.
Dan onthou jy van die plak donkersjokolade iewers in die kas, wat jy laas nóg gekoop het vir ganache of pots Au chocolat. Jy kan die blok sjkokolade net so verslind of jy kan die ekstra myl loop, mededeelsaam wees en 'n mede-lekkerbek baie gelukkig maak met hierdie meringuebollings vol Post Toasties en sjokoladestukkies. Ek weet nie of mens nog Post Toasties kry nie. Kellogg's doen ook die ding.
Graanvlokkies-skuimpiebollings met sjokoladestukkies
110 g donkersjokolade, grof gekap
750 ml graanvlokkies
Voorverhit oond tot 150C. Voer bakplaat (plate) met bakpapier uit.
Klits eierwitte tot skuimerig, voeg knippie sout by en klits suiker stadig by om stywe meringue te vorm. Vou gekapte sjokolade, graanvlokkies en vanielje by. Skep eetlepels vol hopies 2,5 cm uitmekaar op gevoerde bakplaat. Bak sowat 20 minute tot bros buite. Laat goed afkoel.
Ek wed jou jy's spyt jy het dit nie dubbeld aangemaak nie.
Salvin se varkworsies en uie onder 'n deegduvet
Laat die wetenskap en verwondering mekaar dié feestyd by die ontbyttafel ontmoet. Al wat jy nodig het om kuiermense aan jou ontbyttafel te laat oe en aa is 'n pannekoekerige beslag, heerlike worsies soos Salvin Hirschfield, (Son of a Butcher) s'n wat ek op die Granger Bay se Saterdagmark koop – en 'n baie warm oond.
Reg deur die wêreld span huiskokke 'n eenvoudige, goedgeklitste beslag van meel, melk (of water) en eiers in vir geregte wat ewe indrukwekkend en ekonomies is. Ek gebruik 'n eenvoudige Yorkshire-poedingbeslag. Die water in die dun beslag word omskep in stoom, wat dit laat bolwang maak en die worsies behoorlik omvou – daarom praat ek van worsies in 'n duvet.
Worsies en uie onder die duvet.
Hier word die bekende Toad-in-the-Hole opgekikker met goeie markdag-worsies, rooiuie, kruie en sam­pioene. Sit voor met uiemarmelade of 'n tamatiesmoor. Vier porsies.
8 tot 10 sampioene, gesnipper
8 goeie varkworsies
1 rooiui, in ringe
2 groot eiers, lig geklits
300 ml volroommelk
6 kersietamaties, halveer
Verhit die oond tot 220 °C. Braai sampioene bruin en hou dit apart. Rangskik die worsies in 'n plat oondbak waarin die worsies knus sal pas, gooi uieringe oor en sprinkel sonneblomolie oor. Bak sowat 15 minute tot die worsies verbruin en die uie net begin om swart puntjies te maak.
Intussen, berei beslag voor. Plaas meel, sout en mosterdpoeier in mengbak, maak holte in die meel en gooi die geklitste eier en bietjie van die melk daarin. Klits en voeg res van die melk geleidelik by tot klontvry en glad.
Laat rus die beslag tot die worsies gereed is, gee weer 'n vinnige klits en giet die beslag oor die vuurwarm worsies, sprinkel sampioene en kersietamaties oor.